C 100/34
HR
Službeni list Europske unije
16.3.2023.
3.7 EGSO napominje da na konkurentnost tog sektora izravno utječe europski zeleni plan jer je riječ o korjenitom zaokretu u cijelom sektoru vodnog prometa.
Njegova provedba rezultirat će bržim uvođenjem alternativnih goriva i tehnologija.
Međutim, EGSO ističe da ograničena infrastruktura i dostupnost alternativnih goriva otežavaju brzi prelazak i stoga poziva na neposredna ulaganja u tom pogledu, primjerice uspostavom namjenskog pomorskog fonda EU-a.
Trebalo bi razmotriti posebne značajke svih vrsta plovila, za što bi trebalo pripremiti posebne planove za pogonske sustave, goriva i tehnologije s nultom stopom emisija.
3.8 EGSO je zabrinut zbog trgovinskih prepreka za europska poduzeća u Aziji i poziva da se aktualni i budući bilateralni sporazumi i sporazumi o slobodnoj trgovini te gospodarska partnerstva osuvremene uvođenjem klauzula kojima se pomorskim poduzećima EU-a osigurava slobodan pristup tržištu, zabranjuju trgovinske prepreke, zahtijeva uzajamnost i osigurava dužna pažnja.
3.9 EGSO smatra da su međunarodne rasprave i sporazumi najbolji način za suzbijanje trgovinskog protekcionizma i poziva Komisiju da pojača svoje međunarodne napore u uvođenju globalnih pravila.
Druga je mogućnost da Komisija primijeni jednostrane mjere, ako su potrebne, kako bi zadobila prednost u odnosu na svoju međunarodnu konkurenciju.
EGSO smatra da je glavni prioritet boriti se protiv stranog subvencioniranja i dampinških cijena.
3.10 Sektor pomorske tehnologije temelj je za plavo gospodarstvo Europe jer se u sklopu njega grade i nadograđuju plovila, strukture i tehnologije, npr. za razvoj zelenih ribarskih flota, energije iz obnovljivih izvora u moru, akvakulture i podmorskog rudarenja.
Kako bi ostvario ciljeve europskog zelenog plana, EU će morati znatno povećati svoje industrijske kapacitete za obnovljive izvore energije mora i druga alternativna goriva.
U suprotnom će se morati oslanjati na strane kapacitete kako bi razvio to strateško tržište i ostvario vlastite ciljeve europskog zelenog plana.
Kako bi se izbjegao taj rizik, EGSO poziva Komisiju da strateški sektor pomorske tehnologije i njegove aktivnosti odmah svrsta u „kritičnu infrastrukturu”.
3.11 Odbor čvrsto vjeruje da se vodeća uloga EU-a u gospodarstvu može postići samo s pomoću snažnih proizvodnih postrojenja na tlu EU-a jer je to jedina mogućnost za osiguravanje održivog gospodarskog i socijalnog razvoja, zaštitu obrane i strateške pomorske autonomije EU-a, očuvanje sigurnosti građana EU-a i zaštitu njihovih radnih mjesta.
EGSO također poziva na uvođenje posebnog programa i poticaja za proizvođače koji žele preseliti svoja proizvodna postrojenja u EU (vraćanje u matičnu zemlju).
4.
Zapošljavanje i vještine 4.1
Sektor pomorske tehnologije stvara oko milijun radnih mjesta u primorskim regijama diljem Europe (8).
4.2 Prihvaćanje ozelenjivanja i digitalizacije te usvajanje revolucionarnih tehnologija zahtijevaju specijalizaciju radne snage.
U tom cilju EGSO poziva Komisiju i države članice da razviju i odmah provedu opsežne programe prekvalifikacije, usavršavanja i strukovnog obrazovanja i osposobljavanja uz evaluaciju programa i certifikaciju vještina, kao i uz punu uključenost socijalnih partnera i akademske zajednice.
Osim toga, poziva na konkretnu financijsku potporu za Pakt za vještine EU-a i za namjenske kampanje koje će taj sektor učiniti privlačnijim, među ostalim ženama i mladima, kao i osobama s invaliditetom i posebnim kompetencijama.
EGSO također ističe da su u sektoru pomorske tehnologije potrebni radnici s naprednim vještinama u području robotike, umjetne inteligencije, kibersigurnosti, senzorike, automatizacije i 3D ispisa, kao i visokokvalificirani inženjeri, uz specifičnu potrebu za radnicima u proizvodnji (npr. zavarivačima, električarima, monterima cijevi).
4.3 Europska poduzeća ispunjavaju najviše međunarodne socijalne standarde koji su u potpunosti u skladu sa zakonodavstvom EU-a i pravilima Međunarodne organizacije rada.
EGSO prepoznaje napore europskih poduzeća u postavljanju i podizanju međunarodnih standarda rada, kao i važnost dobrih radnih uvjeta, pristojnih plaća i socijalne sigurnosti za radnu snagu u tom sektoru, te poziva na pojačane napore za uspostavljanje i jačanje europskih radničkih vijeća.
Nadalje, Odbor ponovno naglašava da radnici upućeni u drugu državu članicu moraju imati pravo na niz temeljnih prava koja su na snazi u državi članici domaćinu u skladu s Direktivom o upućivanju radnika.
(8)
A Future European Maritime Technology Industrial Policy (Buduća europska industrijska politika pomorske tehnologije).